Štev.: 013-6/2023-3340-40

Datum: 28. 3. 2025

|  |
| --- |
|  |
|  |

**Program dela Nacionalnega sveta za knjižnično dejavnost za leto 2025**

Vlada Republike Slovenije je na osnovi 48. člena Zakona o knjižničarstvu leta 2002 ustanovila Nacionalni svet za knjižnično dejavnost (v nadaljevanju: Nacionalni svet) kot strokovno-posvetovalno telo za odločanje o strokovnih zadevah na področju knjižnične dejavnosti.

Nacionalni svet opravlja zlasti naslednje naloge:

* sprejema področna strokovna priporočila,
* daje predhodno mnenje k vsem predpisom, ki se nanašajo na knjižnično dejavnost,
* obravnava strokovne osnove knjižnične dejavnosti,
* obravnava strokovne osnove za delovanje nacionalnega vzajemnega bibliografskega sistema, spremlja delovanje tega sistema in usklajuje njegov razvoj,
* daje mnenje k predlogu razvojnih načrtov in letnega programa dela ter finančnega načrta nacionalne knjižnice in knjižničnega informacijskega servisa,
* obravnava letna poročila o delovanju nacionalne knjižnice in knjižničnega informacijskega servisa ter s svojim mnenjem seznanja Vlado Republike Slovenije ter pristojna ministrstva,
* daje pobude in predloge s področja svojega dela.
1. **Področna strokovna priporočila (standardi)**

Sprejemanje področnih strokovnih priporočil je ena najpomembnejših nalog Nacionalnega sveta, saj Zakon o knjižničarstvu v 11. členu določa, da razvoj knjižnic usmerjajo standardi in strokovna priporočila, ki se nanašajo na organiziranost in delovanje knjižnične javne službe in ki jih sprejme Nacionalni svet za knjižnično dejavnost. Omenjeni standardi in strokovna priporočila se nanašajo na dolgoročnejše obdobje, ki ga natančneje določi Nacionalni svet za knjižnično dejavnost.

Nacionalni svet bo v letu 2025:

* uresničeval dokument Smernice za oblikovanje, sprejem, spremljanje, spreminjanje in preklic področnih strokovnih priporočil (strokovnih standardov) z imenovanjem in delom stalnih delovnih skupin za področna strokovna priporočila, in sicer z obravnavo njihovih predlogov ter z razpravami na sejah;
* spremljal uveljavljanje strokovnih priporočilv praksi.
1. **Podajanje predhodnega mnenja k vsem predpisom, ki se nanašajo na knjižnično dejavnost**

Nacionalni svet bo v skladu s svojimi pristojnostmi sodeloval v postopkih priprave in spreminjanja zakonov in podzakonskih aktov, ki se nanašajo na knjižnično dejavnost.

V letu 2025 tako načrtujemo:

* obravnavo predloga podzakonskega akta, ki ureja **pogoje za izvajanje knjižnične dejavnosti, potrebne za izvajanje javne službe na področju vzgoje in izobraževanja**, ter izdajo predhodnega mnenja ministrstvu, pristojnem za izobraževanje (39.c člen ZKnj-1);
* obravnavo predloga dokumenta **Strategija razvoja šolskih knjižnic** (39.e člen ZKnj-1);
* obravnavo predloga sprememb **Pravilnika o pogojih za izvajanje knjižnične javne službe.**

Nacionalni svet bo aktivno spremljal tudi sprejemanje **zakonskih predpisov na drugih področjih**, ki so kakor koli povezani z delovanjem oziroma dejavnostjo knjižnic in v postopkih sodeloval z vključevanjem v javne razprave o predlogih dokumentov.

1. **Obravnava strokovnih osnov knjižnične dejavnosti**

Nacionalni svet bo obravnaval tekočo problematiko, povezano s strokovnimi osnovami knjižnične dejavnosti, kot npr.:

* analiza učinkov sprememb Zakona o knjižničarstvu v povezavi z delovanjem ŠPIK-B,
* obravnava vsebin s področja odprte znanosti.
1. **Obravnava strokovnih osnov za delovanje nacionalnega vzajemnega bibliografskega sistema, spremljanje delovanja tega sistema in usklajevanje njegovega razvoja**

V skladu z določili 44. in 50. člena Zakona o knjižničarstvu bo Nacionalni svet v letu 2025 spremljal delovanje in razvoj nacionalnega vzajemnega bibliografskega sistema.

1. **Podajanje mnenj k uresničevanju razvojnih načrtov in letnega programa dela ter finančnega načrta nacionalne knjižnice in knjižničnega informacijskega servisa**

Nacionalni svet bo obravnaval uresničevanje razvojnih načrtov Narodne in univerzitetne knjižnice in Instituta informacijskih znanosti ter predloge letnega programa dela in finančnega načrta Narodne in univerzitetne knjižnice in Instituta informacijskih znanosti za leto 2025 ter o predlogih podal mnenje.

1. **Pobude in predlogi s področja svojega dela**

V letu 2025 se bo Nacionalni svet zavzemal, da bo uspešno deloval kot strokovno-posvetovalno telo o strokovnih zadevah na področju knjižnične dejavnosti.

Pripravljal bo strokovno utemeljene pobude in predloge s svojega področja delovanja ter opozarjal pristojne organe in druge deležnike ter širšo javnost na vpliv, ki jo ima knjižnična dejavnost na posameznike in okolje.

Nacionalni svet si bo prizadeval za reševanje aktualne problematike ter opozarjal na vpliv nerešenih vprašanj na knjižnično dejavnost kot javno službo in njen nadaljnji razvoj, npr.:

* stanje na področju delovanja in razvoja **splošnih,** **visokošolskih in specialnih knjižnic**
	+ spremljanje uveljavljanja strokovnih priporočil (standardov) za delovanje knjižnic v praksi;
	+ seznanitev z analizo stanja visokošolskih knjižnic (delovna skupina Nacionalnega sveta za strokovna priporočila za visokošolske knjižnice) ter ponovni poziv za nadaljevanje aktivnosti v zvezi s pripravo Strategije razvoja visokošolskih knjižnic;
* **akreditacijski pogoji v visokem šolstvu** (Merila za akreditacijo in zunanjo evalvacijo visokošolskih zavodov in študijskih programov)
	+ priprava predloga za dopolnitve v delu materialni pogoji / knjižnice);
	+ spodbujanje strokovnjakov iz visokošolskih knjižnic za formalno sodelovanje v evalvacijskih postopkih NAKVIS (uvrstitev v register strokovnjakov);
* vprašanje vpliva knjižnic na **bralno kulturo** ter **informacijsko in digitalno pismenost** prebivalstva;
* uresničevanje **smernic informacijske pismenosti** v visokem šolstvu.

Nacionalni svet se bo seznanjal s primeri dobrih praks pri izvajanju dejavnosti slovenskih knjižnic ter opozarjal na strateško pomembne rešitve v delovanju knjižničnega sistema Slovenije.

1. **Seje Nacionalnega sveta za knjižnično dejavnost**

Nacionalni svet se bo sestajal po potrebi glede na nujnost ter obsežnost prejetih gradiv oziroma pobud in vsebinsko zahtevnost problematike, ki jo bo obravnaval v letu 2025. Glede na aktualnost posamezne problematike bo po potrebi organiziral poglobljeno predstavitev in razpravo v okviru posebnih tematskih sej.

Nacionalni svet bo obveščal strokovno in širšo javnost o sprejetih sklepih, stališčih in pobudah z gradivi, ki jih bo objavljal na spletišču [gov.si](https://www.gov.si/zbirke/delovna-telesa/nacionalni-svet-za-knjiznicno-dejavnost/).

1. **Mandat Nacionalnega sveta za knjižnično dejavnost**

Člane Nacionalnega sveta v petem mandatnem obdobju je Vlada Republike Slovenije imenovala na seji dne 16. 2. 2023 (sklep št. 01301-2/2023/4). Vlada je Sklepom o spremembi Sklepa o imenovanju članov Nacionalnega sveta za knjižnično dejavnost št. 01301-2/2023/8 z dne 5. 3. 2025 v Nacionalni svet namesto Viljema Lebana imenovala dr. Jano Kolar. Petletni mandat traja do 19. 3. 2028.

|  |  |
| --- | --- |
| Pripravila:Anja Sterlesekretarka Nacionalnega svetaza knjižnično dejavnost | mag. Miro Pušnikpredsednik Nacionalnega svetaza knjižnično dejavnost |